Author: Pre-installed User
Last saved by: agenda0
Company: Pre-installed Company

Predkladacia správa
V rámci prípravy Európskej únie na budúce rozšírenie bolo v súvislosti so závermi rokovania Európskej rady v Luxemburgu rozhodnuté o rozšírení predvstupovej pomoci a doplnení programu PHARE o ďalšie dva predvstupové nástroje ISPA a SAPARD zamerané na dopravu a životné prostredie, resp. poľnohospodárstvo a rozvoj vidieka.
Na základe Nariadenia rady (ES) č. 1267/1999 zo dňa 21. júna 1999 bol vytvorený nástroj štrukturálnych politík pre predvstupové obdobie ISPA zameraný na životné prostredie a rozvoj dopravnej infraštruktúry. Na základe tohto nariadenia sa Slovenská republika stala príjemcom pomoci z predvstupového nástroja ISPA.
Rozhodnutím Európskej komisie č. 229/2000 zo dňa 7. marca 2000 o indikatívnej alokácii medzi prijímajúcimi krajinami v rámci ISPA boli Slovenskej republike alokované finančné prostriedky vo výške 3,5 - 5,5  z celkovej čiastky 1 040 mil. EUR ročne v stálych cenách roku 1999 alokované v rámci finančného výhľadu na obdobie 2000-2006. Systém implementácie programu ISPA bol schválený uznesením vlády SR č. 739/2000 ku Koordinačnej smernici na prípravu a realizáciu programu ISPA. 
Pokyny pre hospodárenie s finančnými prostriedkami v rámci programu ISPA predkladá na rokovanie vlády SR ministerka financií SR v nadväznosti na uznesenie vlády SR č. 88/2001 k Správe o príprave zavedenia štrukturálnych fondov na Ministerstve financií SR, v ktorom jej bolo uložené vypracovať mechanizmus spôsobu financovania projektov realizovaných v rámci predvstupových nástrojov PHARE, ISPA a SAPARD v zmysle ustanovení rozpočtových pravidiel.
Cieľom Pokynov je definovať kompetencie jednotlivých subjektov pri hospodárení s finančnými prostriedkami pri realizácii programu ISPA v Slovenskej republike a zabezpečiť jednotný, účinný a koordinovaný postup pri hospodárení s finančnými prostriedkami pri realizácii programu ISPA a pri zabezpečovaní financovania jednotlivých projektov v rámci programu ISPA. 
Splnomocnenec pre Národný fond je vo vzťahu k Európskej komisii zodpovedný za zabezpečenie finančných prostriedkov na spolufinancovanie z národných zdrojov. Na základe skúseností vyplynula povinnosť zabezpečiť spolufinancovanie už pri príprave projektov v rámci procesu programovania. Pri predkladaní projektov do Riadiaceho výboru ISPA musí byť špecifikovaná štruktúra financovania projektov, t. j. rozdelenie národnej účasti na jednotlivé subjekty, ktoré sa zaviažu zabezpečiť finančné prostriedky na realizáciu projektu. 
Pokynmi nie sú dotknuté povinnosti jednotlivých subjektov vyplývajúce z medzinárodných zmlúv a legislatívy SR.